ธปท.เผยเงินไหลเข้ายังปกติหลังรู้ผลลต.สหรัฐ
ธปท.ชี้โอบามาชนะการเลือกตั้งไม่มีผลต่อศก.ไทยและโลกมากนัก เหตุนโยบายไม่เปลี่ยน ยืนยันเงินทุนไหลเข้ายังปกติ
7 พ.ย. 2555

ธปท.ชี้โอบามาชนะการเลือกตั้งไม่มีผลต่อศก.ไทยและโลกมากนัก เหตุนโยบายไม่เปลี่ยน ยืนยันเงินทุนไหลเข้ายังปกติ
นายทรงธรรม ปิ่นโต ผู้อำนวยการสำนักนโยบายการเงิน ธนาคารแห่งประเทศไทย (ธปท.) กล่าวถึงผลการเลือกตั้งประธานาธิบดีสหรัฐอเมริกาที่ บารัก โอบามา คว้าชัยในศึกเลือกตั้งครั้งนี้ ว่า ไม่ผิดไปจากที่เคยคาดการณ์ไว้ ซึ่งคงไม่ส่งผลต่อเศรษฐกิจการเงินของไทยและโลกมากนัก แต่จะสร้างความเชื่อมั่นทางเศรษฐกิจให้ดีขึ้น เนื่องจากนโยบายเดิมที่เคยมีก็จะดำเนินการต่อไป อย่างไรก็ตามต้องติดตามนโยบายใหม่ของการเป็นประธานาธิบดีครั้งที่ 2 ของโอบามาด้วยว่ามีอะไรใหม่หรือไม่ 
“ผลออกมาเช่นนี้คงไม่มีอะไรเซอรไพรส์ตลาดการเงินโลกและไทยเรา เพราะไม่ได้ผิดไปจากคาดการณ์ โดยธปท.ยังคงมีมุมมองต่อปัจจัยเศรษฐกิจโลกและสหรัฐแบบเดิม ไม่มีอะไรเปลี่ยน  เนื่องจากนโยบายการเงินและการคลังของสหรัฐก็ยังน่าจะเหมือนเดิม ที่มีอยู่ก็น่าจะมีอยู่ต่อไป ซึ่งมุมมองเดิมที่ ธปท. มองก็ไม่ใช่มุมบวกหรือลบ เพราะยังต้องติดตามสถานการณ์เศรษฐกิจโลกอย่างใกล้ชิด อีกอย่างถึงนโยบายเดิมของโอบามาทำต่อก็ใช่ว่าจะสามารถกระตุ้นเศรษฐกิจสหรัฐใหืฟื้นตัวเร็วขึ้น การฟื้นตัวของสหรัฐยังต้องใช้เวลา” นายทรงธรรมกล่าว 
นายทรงธรรม กล่าวว่า ส่วนการที่ โอบามา ชนะการเลือกตั้ง จะเม็ดเงินจากคิวอี3 ไหลเข้าไทยเพิ่มมากขึ้นหรือไม่นั้น ยังไม่ชัดเจน เนื่องจากต้องดูต่อไป แต่ก็ไม่น่าจะมีผลต่อเงินทุนเคลื่อนย้ายเปลี่ยนแปลงมากนัก ซึ่งเท่าที่ติดตามล่าสุดสถานการณ์การเงินทุนไหลเข้าไทยยังไม่มีอะไรผิดปกติ